The Place Where Justice Is Found
<s>"The Place Where Justice Is Found" (japanski: 正義の在処 Seigi no Arika) je dvadeseta epizoda prve sezone animea Psycho-Pass, premijerno emitirana 7. ožujka 2013. godine u sklopu Fujijevog animacijskog bloka noitaminA.</s><s>Epizodu je, kao i sve ostale, režirao Naoyoshi Shiotani, dok se kao direktor animacije po pretposljednji put vratio Itsurô Kawasaki.</s><s>Scenarij su zajednički napisali Makoto Fukami i Gen Urobuchi, dok glazbu potpisuje Yūgo Kanno.</s>

<s>Dvadeseta epizoda, koja se direktno nadovezuje na prethodnu, postavlja scenu za posljednji obračun između Shinyje Kōgamija i glavnog antagonista, Shōgoa Makishime.</s><s>U trenutku kada Makishimin posljednji plan postaje evidentan, Kōgami započinje potragu za njim i pronalazi ga na izoliranoj lokaciji, odakle ovaj planira provesti svoj plan u djelo.</s><s>Istovremeno, Sibyl System otkriva istinu o sebi inspektorici Akane Tsunemori, koja mu se nakon tog otkrića odluči suprostaviti, a sve dok Division 1 nastavlja svoj lov na Makishimu i odbjeglog Kōgamija.</s>

<s>Sinopsis</s>

<s>Akane se nalazi u restoranu u središtu PSB-a kada joj se za stolom pridružuje Yayoi.</s><s>Na njezin upit, Akane joj odgovara da istražuje sudske sisteme iz prošlosti, što, kako Yayoi zaključuje, radi s ciljem da shvati kako bi se moglo suditi Makishimi onda kadaga PSB uhapsi.</s><s>Nadajući se da bi joj to istraživanje moglo razjasniti stvari, Akane prokomentira kako nije vjerovala da će biti tako teško istražiti prošlost; Yayoi objašnjava da je to zato što nikoga nije briga za nju pa se nitko i ne trudi organizirati podatke kako bi olakšao njezino istraživanje.</s><s>Akane tada shvati zašto Kōgami uglavnom čita tiskane knjige, a Yayoi sugerira kako je istraživanje samo po sebi opasno i nepotrebno.</s><s>Ubrzo dodaje kako je čula da je historija bila gotovo obvezan predmet kada je Masaoka bio dijete, pitajući se zapravo koji je bio cilj takvog društva.</s><s>Na koncu govori kako bi se, kada se uzmu sve historijske ideologije i pogreške kao cjelina, vrlo lako mogla zamisliti idealna budućnost prema kojoj treba težiti.</s><s>Yayoi se tada prebacuje na aktualno društvo kojim dominira Sibyl, sustav koji je predstavljen kao najsavršeniji mogući, zbog čega bi bilo uopće glupo zamišljati bolje društvo.</s><s>Akane se složi da bi takvo razmišljanje lako zamaglilo nečiji Hue, što Yayoi potvrdi, kazavši da je sustav upravo tako dizajniran.</s><s>Yayoi dodaje kako će Akane, ukoliko se bude dubinski posvetila istraživanju, otkriti kako je aktualna baza podataka prepuna rupa, što šokira mladu inspektoricu, međutim Yayoi dalje objasni kako su svi lako dostupni podaci tako organizirani da onoga koji ih pretražuje uvjere kako je stvaranje Sibylovog društva bilo, zapravo, neizbježno i nužno; svaki podatak koji bi sugerirao da postoji nekakav sustav koji bi bio bolji od Sibyla je uredno skriven kao da nikada nije ni postojao.</s>

<s>Nakon te replike, čujemo Akane kako razmišlja, govoreći kako je nekoć vjerovala da je sustav apsolutan.</s><s>Prisjećajući se ranijeg razgovora s Yuki i Kaori, koji je prikazan na ekranu, a kasnije i Yukina ubojstva i pogreba, Akane dodaje da je doista vjerovala u to sve dok nije prošla kroz "ova vata".</s>

<s>Radnja se tada vraća u sadašnjost i direktno nastavlja na posljednju scenu prethodne epizode.</s><s>Akane se nalazi u središtu PSB-a i prolazi kroz ista ona podrumska vrata, kroz koja je Kagari prošao kada je krenuo u lov na Choea, ne znajući zapravo da će upravo otkriti tajnu o pravoj prirodi Sibyla, koji ju vodi preko njezina Dominatora i govori joj da će otkriti "jezgru ovoga svijeta".</s>

<s>Radnja se u tom trenutku prekida i seli u kuću Nobuakija Kudame, gdje čujemo Makishimu kako s njim raspravalja o tehnologiji koja stoji iza prehrambene samodostatnosti, a koje većina građana nije svjesna.</s><s>Kudama, ne znajući s kim zapravo priča, vodi ugodan razgovor i potvrđuje Makishimi, koji je vrlo ugodan sugovornik, kako ljudi znanstvena otkrića smatraju nečim na što imaju prirođeno pravo, dodajući kako je prava rijetkost da se tako mlada osoba poput njega interesira za ovo pitanje.</s><s>Makishima mu odvraća kako je žalosno da on, nekoć predvodnik japanske prehrambene tehnologije, sada sjedi, umirovljen i ignoriran od strane društva kojemu je toliko pomogao.</s><s>Šetajući po prostoriji, Makishima govori kako ga najviše zanima obrambeni sustav koji trenutno postoji kako bi se hrana zaštitila od bolesti, pretpostavljajući da je moguće tako konfigurirati sustav da u trenu eliminira sve plodove, umjesto da ih štiti od virusa.</s><s>Kudama je zbunjen njegovim riječima, međutim Makishima dalje nastavlja, govoreći o zatvorenom sveučilištu, čiji su laboratorij pretvorili u centar za upravljanje proizvodnjom hrane, a koji je stariji od suvremene tehnologije pa ne koristi skenere kao i centar greda.</s><s>Dok to govori, iz džepa vadi svoju britvu, što Kudama ne može vidjeti.</s><s>Nastavlja kako ta institucija koristi šifre ili, u najboljem slučaju, biometrijsko skeniranje, zbog čega će mu njegova pomoć biti jako važna ukoliko želi ući unutra.</s><s>Skrivajući britvu iza leđa, Makishima se nasmiješi profesoru Kudami.</s><s>Nekoliko sati kasnije, kada je mrak već pao, Kōgami končno dolazi do Kudamina doma, gdje pronalazi profesorov leš, prerezanog vrata.</s><s>Uz to, otkrije kako je Makishima iskopao Kudami oko i odrezao mu kožu s jednog dlana.</s><s>Shvativši da je okasnio, pregleda kuću i otkrije lokaciju prema kojoj se Makishima uputio.</s>

<s>Radnja se tada vraća na Akane, koja se nalazi u istoj prostoriji u kojoj su bili Choe i Kagari prije nego su ubijeni.</s><s>Istovremeno šokirana, prestravljena i zbunjena, ona promatra pravi oblik Sibyla, koji joj kroz Dominator otkriva istinu o sebi.</s><s>Sada već bijesna, Akane upita Sibyl jesu li oni ubili Kagarija ovdje, na što joj oni odgovaraju da su napravili procjenu Kagarijevih dotadašnjih i potencijalnih doprinosa te procjenu rizika da otkrije tajnu o sustavu, nakon čega su ga ipak odlučili ubiti.</s><s>Akane ne vjeruje u njihovu logiku, napadajući ih da su nesposobni jer nisu u stanju evaluirati Makishimu.</s><s>Sibyl priznaje svoj nedostatak kada su u pitanju kriminalno asimptomatične osobe, međutim dodaju kako je njihovo postojanje neizbježno - naime, neovisno o tome koliko je sustav savršen, određene anomalije će se zasigurno pojaviti.</s><s>Akane ih pita smatraju li da je takav sustav doista savršen, te dodaje kako ne može vjerovati da upravo takve osobe vode ovo društvo.</s><s>Sibyl objašnjava da samo unaprijeđenje sustava i njegovo postajanje kompleksnijim neće dovesti do njegove savršenosti; stoga, da bi se kontradikcije razriješile, treba mijenjati način na koji sustav funkcionira, a ne funkcije sustava.</s><s>Prihvaćanjem nerješivih anomalija i prilagodnom na koegzistenciju s njima, sustav postaje savršen u praktičnom smislu.</s><s>Kada Akane pita što točno misle pod time, Sibyl joj objašnjava da se sustav, u tom slučaju, povjerava na upravljanje upravo onima koji odudaraju od njega, što je ujedno i najlogičnije rješenje; Akane je preneražena tim objašnjenjem.</s><s>Sibyl dalje nastavlja, govoreći kako su svi oni, kada su imali svoja tijela, bili kriminalno asimptomatični, neki od njih i mnogo nasilniji od samog Makishime.</s><s>Akane ih tada upita žele li oni reći da je Sibyl zapravo "čudovište koje je zbirka mozgova zlih ljudi" i da takvo "čudovište" upravlja svijetom?</s><s>Sibyl ima spreman odgovor - odbacivanjem relativnih vrijednosti poput 'dobrog' ili 'lošeg', uspostavlja se apsolutni sustav; međutim, ono čemu se teži je savršen i nepogrešiv sustav.</s><s>Tko upravlja tim sustavom je potpuno irelevantno, kao i način upravljanja, međutim Akane to vikom odbija.</s><s>Sibyl samo nastavlja, tvrdeći da se u istinski savršenom sustavu njegov upravitelj neće preispitivati te kako je volja članova Sibyla postala sustav i univerzalno mjerilo koje nadilazi klasičnu etiku.</s><s>Akane postaje sve ljuća i napada Sibyl, preispitujući njihov autoritet, te se čini da će uperiti Dominator u njega, na što sustav odgovara da su oni svi, doista, imali problema sa svojim ličnostima, ali kako se sve to harmoniziralo integracijom njihovim umova, čime je postignut univerzalni standard; što je sustav sastavljen od više različitih umova, to je njegova percepcija bolja, a sposobnost odlučivanja savršenija.</s><s>Zbog toga, Sibyl zaključuje, Makishima je izrazito važan, zbog svoje neobičnosti, te se nadaju kako će ubrzo postati član sustava, dodajući kako je najsretnija želja racionalnog uma uspostava logičkog društva koje rješava sve probleme.</s><s>Akane se tada smiri, mada djeluje žalosno i prazno, pitajući pritom Sibyl zašto su joj sve to rekli?</s><s>Sustav joj odgovara da je svjestan da ih ona trenutno prezire, ali kako svejedno ne može negirati njihovu nužnost.</s><s>Akane, kako ispada, prihvaća da je trenutni društveni red nemoguć bez Sibyla te kako fokus stavlja na nužnost, a ne opravdanost njegova postojanja; upravo zbog toga, Sibyl jako cijeni njezino mišljenje.</s><s>Akane ponovo, s boli u glasu, spominje Kagarija, na što Sibyl odgovara da oni i ona dijele isti osjećaj svrhe, zbog čega su oni procijenili kako je vjerojatnost da će Akane ugroziti poredak otkrivanjem istine jako mala.</s><s>Akane ponovo postaje bijesna, sa suzama u očima, međutim tada ju Sibyl direktno pita - želi li ona svijet bez Sibyla?</s><s>I dok Akane bijesno plače, Sibyl objašnjava kako unatoč želji ne može dati potvrdan odgovor, jer je svjesna da se trenutni red ne može ostvariti bez Sibyla te kako su mir i sreća stanovnika važniji od bilo čega.</s><s>Stoga, unatoč činjenici da mrzi i negira Sibyl, koji je temelj tih stvari, Akane ga ne može odbaciti.</s><s>Akane ih tada napada da ne govore kao da sve znaju, međutim Sibyl govori da ju mogu skenirati i tako otkriti sve što misli.</s><s>Tada joj govore da se prestane praviti hrabra i počne razgovarati s njima, navodeći kako je cilj ovog razgovora uspostava suradnje između njih i nje.</s><s>Kada se Akane začudi tom prijedlogu, Sibyl objašnjava da je Division 1, zbog Kōgamijeva nestanka i Ginozine nestabilnosti (što Akane nije znala, pa se i iznenadi), sve više disfunkcionalan te da je potreban novi voditelj istrage koji bi hapšenje Makishime uspješno priveo kraju.</s><s>S obzirom da je Akane, neinformirana, upala u interni konflikt koji joj je pomutio rasuđivanje i onemogućio realiziranje njezina puna potencijalan, Sibyl joj je odlučio, iznimno, otkriti istinu i tako joj omogućiti da normalno rasuđuje.</s><s>Sustav nastavlja, tvrdeći kako Akane i oni podjednako ne žele da Kōgami osobno kazni Makishimu, s tim da Akane naglašava da ona čvrsto vjeruje da se Makishima treba propisno kazniti i ništa više.</s><s>Dodaje kako se i svi oni, ako su bili kriminalci, moraju propisno odužiti zbog svojih zločina, međutim Sibyl odgovara da su se svi oni, svojim doprinosom društvu, i više nego iskupili za ranije grijehe; Akane, međutim, nije uvjerena.</s>

<s>Razgovor se ponovo prekida i vraća se u prošlost, na još jedan zajednički sastanak između Akane, Yuki i Kaori, koji se odvio 16. rujna 2116. godine.</s><s>Yuki je nervozna jer očekuje rezultate završnog ispita, koji će odrediti njezinu budućnost; Kaori ju upita je li stvarno tako loše napisala test, što ova potvrđuje, pitajući se kakve će joj poslove dodijeliti Sibyl.</s><s>Kaori ju tješi činjenicom da je u vremenu prije Sibyla njezina budućnost ovisila o čistoj sreći, dok je ona sada jasno određena, što smatra puno boljim.</s><s>Yuki govori Kaori da joj zavidi jer će, temeljem rezultata, vjerojatno moći birati između više dobrih poslova, na što Kaori odgovara da su Akaneini rezultati još bolji - Akane je imala 700 od mogućih 730 bodova; ona je samo skromo replicirala kako je uvijek imala sreće s ispitima, međutim njih joj dvije predviđaju vrlo uspješan život.</s><s>U tom trenutku stižu rezultati - Yuki je vidno nezadovoljna (371/730), Kaori komentira kako je dobila samo uredske poslove, dok je Akane dobila mogućnost birati između svih centralnih ministarstava.</s><s>I dok su njih dvije oduševljene njezinim rezultatom, Akane je i dalje nesigurno skromna, tvrdeći da tako velik broj mogućnosti stvara problem pravog izbora i kaže: "Pitam se kako mogu odlučiti...".</s><s>I dok je scena fokusirana na Akaneine oči, u pozadini čujemo Kagarija kako joj govori da ne zna i pita ju zašto je uopće pomislila da bi netko poput njega mogao znati odgovor?</s><s>Istovremeno šokirana i sretna što ga vidi, Akane mirno sjedi u PSB-ovom restoranu dok Kagari govori da je ona mogla biti štogod je htjela, dok on nikada nije imao tu mogućnost izbora, ali da je svejedno brinula oko toga, temeljem čega zaključi da je ona kao i ljudi prije nego je stvoren Sibyl.</s><s>Akane tada, sa suzama u očima, govori da je to bilo predivno, birati vlastiti život, diveći se činjenici da je uopće postojao svijet u kojemu je sve bilo tako prirodno.</s><s>Kagari joj odgovara da u današnje vrijeme Sibyl procjenjuje i ocjenjuje ljudske sposobnosti, donoseći odluke koje bi ih trebale učiniti najsretnijima, te ju kritizira zbog njezina bavlenja pitanjima smisla i svrhe.</s><s>Na kraju zaključi da nikada nije vjerovao da postoje ljudi koji se time opterećuju, na što mu Akane govori da je to vrlo težak teret, ali, uz suze radosnice, dodaje kako sada vjeruje da je mogućnost brinuti se oko toga zapravo blagoslov; Kagari se nasmiješi.</s><s>Akane tada prene zvuk koraka po metalu i ona, kada se okrene, vidi Makishimu kako se spušta niz stubište na vrhu Nona Towera.</s><s>Makishima joj govori kako vjeruje da je vrijedan samo onaj čin koji je donesen temeljem slobodne volje, zbog čega je mnoge ljude pitao o njihovim željama i promatrao njihovo djelovanje.</s><s>Brišući suze, Akane mu odgovara kako sada konačno može shvatiti njegov svjetonazor u jednoj maloj mjeri.</s><s>Makishima ju tada upita kako ona definira zločin, odnosno ima li Sibyl monopol nad tom definicijom, na što mu ona odgovara da je takvo razmišljanje zapravo ključna pogreška, a on dodaje kako je skeniranje koje provodi Sibyl omogućilo uvid u ljudsku dušu, ali ne i ljudsku volju.</s><s>Na kraju ju pita kako ona definira dobro i zlo, međutim Akane odgovara da ključ uopće nije određivanje dobrog i lošeg, već razmišljanje o tome, mučenje oko toga i konačno prihvaćanje istog.</s><s>Makishima tada govori da on želi vidjeti ljepotu i stvarnu vrijednost ljudske duše, pitajući se imaju li ljudi koji svoje živote temelje na odlukama Sibyla uopće ikakvu vrijednost?</s><s>Akane mu ljutito odgovara da moraju imati i preispituje njegovu poziciju da sudi o ljudima, odnosno o sreći koju nikada nije osjetio.</s><s>U konačnici, ponovo vidimo Yuki, koja, negdje na otvorenom, govori Akane kako je sve bilo lako i bezbrižno jer se uvijek netko brinuo o njoj, a ona sama se nikada nije pitala što je zapravo važno.</s><s>Tada se okrene prema Akane i upita ju misli li ona da je i unatoč tomu bila sretna?</s><s>Akane, prepuna suza, govori da je mogla postati sretna, da se u bilo kojem trenutku mogla potruditi i saznati odgovor, dodajući da je sve moguće dok si živ.</s><s>Yuki joj se ugodno nasmiješi, a ekran postane potpuno bijel.</s>

<s>Natrag u stvarnosti, Akane se vozi u automobilu kada dobije poziv od Ginoze, koji ju pita gdje je nestala u ovako kriznoj situaciji, na što mu ona, izmotavajući se, govori da je hitno morala nešto dostaviti šefici Kasei.</s><s>Ginoza ju informira o ubojstvu Nobuakija Kudame u Ichikawi te ju poziva da odmah dođe na lokaciju, jer su tamo pronađeni Kōgamijevi otisci.</s><s>Dok se vozi prema lokaciji, Akane preko Dominatora kontaktira Sibyl i zahtijeva, kako bi pristala pružiti im pomoć i uhapsiti Makishimu živog, da joj oni zagarantiraju kako neće pogubiti Kōgamija.</s><s>Iako Sibyl tvrdi da između tih zahtjeva ne postoji logička veza, Akane se odvaži i ispali kako ju nije briga za njihovu logiku - ukoliko ne zagarantiraju Kōgamijev život, ona će pustiti Makishimu da umre, ili ga čak osobno ubiti ukoliko bude potrebno.</s><s>Nakon toga ih upita hoće li i nju eliminirati, sada kada im se usprotivila, spominjući pritom ubojstvo Kagarija, te uperi Dominator u svoja prsa, govoreći da u tom slučaju mogu pronaći novog pijuna kojeg bi kontrolirali.</s><s>U tom trenutku, Sibyl pristane na njezin uvjet i Akane nastavi vožnju.</s>

<s>Ostatak Divisiona 1 je na lokaciji i promatra kako dronovi analiziraju mjesto zločina i Kudamin leš.</s><s>Kada Akane dođe, Masaoka ju informira da su lokalni stanovnici primijetili muškarca s Makishiminom kacigom, nakon čega je Division 1 izašao na teren.</s><s>Kada su otkrili kako je jedino ova kuća otvorena, ušli su i pronašli Kudamin leš; Yayoi tada identificira pokojnika i informira Akane o važnim činjenicama.</s><s>Ginoza dodaje da je netko pretražio kuću i da su pronašli Kōgamijeve otiske, pitajući se zašto bi bivši Enforcer počinio ovaj zločin, međutim Akane ga prekine i sugerira kako je, zbog načina ubojstva, ovo vrlo lako Makishimino djelo, prisjećajući se pritom kako je ubijena Yuki.</s><s>Kada se postavi pitanje Makishimina motiva, Masaoka komentira kako je jako teško istraživati prostoriju koja je u velikom neredu.</s>

<s>Akane se tada upita koji bi, za Kōgamija, bio najnepovoljniji ishod - Yayoi sugerira Makishimin bijeg, a Masaoka njegovo hapšenje prije nego stigne ubiti Makishimu.</s><s>Akane prihvati sugestije i krene pregledavati prostiriju.</s><s>Dok ju Ginoza prati, ona sugerira kako je Kōgami bez problema mogao sakriti Kudamin leš i tako mirno nastaviti s lovom na Makishimu, osiguravši si veliku prednost, međutim kako to nije uradio, postoji mogućnost da im je ostavio nekakav trag kako bi, u slučaju da on ne uspije, netko ipak mogao zaustaviti Makishimu.</s><s>Dok Akane iznosi svoje zaključke, Ginoza uvidi zastrašujuću sličnost između bivšeg Enforcera i mlade inspektorice.</s><s>Akane zaključi kako ih Kōgami testira, želeći pritom vidjeti imaju li sposobnost pratiti Makishimu, te naredi dronu da skenira Kudamine oči i ranu na vratu.</s><s>Dron otkrije metalni predmet u Kudaminom grlu, nakon čega Akane stavlja rukavice i izvuče vrećicu s diktafonom iz grla.</s>

<s>Kada pusti snimku, javi se Kōgamijev glas koji ih informira o slučaju.</s><s>Nakon što ih obavijesti o identitetu žrtve, Kōgami objasni da je Kudama bio zadužen za razvoj Uka-no-Mitama virusa, preko kojega se osigurava zdravlje svih žitarica.</s><s>Tada ih obavijesti da je Makishima ubio Kudamu s ciljem potpunog uništenja japanskih zaliha hrane, a njegove dijelove tijela je uzeo kako bi probio osiguranje na starom laboratoriju Univerziteta Izumo, u kojem se nalazi centar za kontrolu žitarica; s obzirom da se radi o staroj instituciji, ista ne koristi suvremene metode skeniranja.</s><s>Dok Kōgami objašnjava situaciju, vidimo Makishimu kako, veselo i bezbrižno, prolazi kroz osiguranje i ulazi u laboratorij kojeg je Kōgami sugerirao.</s><s>Ginoza se zgrozi nad činjenicom da jedna osoba može počiniti ekoteroristički čin takvog razmjera, na što mu Akane govori da požure jer još imaju dovoljno vremena da spriječe tragediju.</s>

<s>Dok svira odjavna pjesma, vidimo kako se Makishima probio do centralne prostorije i kako se sprema aktivirati svoj plan.</s><s>Istovremeno, Kōgami je došao do lokacije i krenuo je za Makishimom kako bi ga spriječio.</s>

<s>Glasovi</s>

<s>Glavne uloge</s>

<s>Kana Hanazawa kao Akane Tsunemori, mlada inspektorica pri PSB-u
Kenji Nojima kao Nobuchika Ginoza, inspektor pri PSB-u
Tomokazu Seki kao Shinya Kōgami, bivši Enforcer pri PSB-u 
Shizuka Itō kao Yayoi Kunizuka, jedini ženski Enforcer
Kinryū Arimoto kao Tomomi Masaoka, najstariji među Enforcerima 
Akira Ishida kao Shūsei Kagari, bivši Enforcer pri PSB-u
Takahiro Sakurai kao Shōgo Makishima, glavni antagonist
Noriko Hidaka kao glas Dominatora i Sibyla</s>

<s>Gostujuće uloge</s>

<s>Kotori Koiwai kao Yuki Funahara, Akaneina prijateljica
Kozue Harashima kao Kaori Minase, Akaneina prijatljica
Tesshō Genda kao Nobuaki Kudama, poljoprivredni stručnjak</s>

<s>Podaci o Psycho-Passu</s>

<s>Koncept Psycho-Passa je izrazito važan za cjelokupno razumijevanje animea i njegove radnje.</s><s>Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl.</s><s>Devetnaesta je epizoda, međutim, bila jedna od onih koje nisu ponudile nikakve podatke o Psycho-Passu.</s><s>Naime, kako Dominator nije upotrebljen u ovoj epizodi, a članovi PSB-a nisu provjeravali ničije podatke, nije se pokazala prilika za predstavljanjem novih podataka.</s>

<s>Glazba</s>

<s>Četrnaesta epizoda je kao uvodnu pjesmu koristila "Out of Control" benda Nothing's Carved in Stone.</s><s>Glazbu i tekst uvodne pjesme zajednički potpisuju članovi samog benda.</s><s>Odjavna pjesma bila je "All Alone with You" u izvedbi dua EGOIST.</s><s>Glazbu, tekst i aranžman za pjesmu potpisuje ryo, instrumentalist benda.</s><s>Iako je EGOIST napisao obje odjavne pjesme, one su po svom stilu prilično različite.</s>

<s>Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.</s>

<s>Kritike</s>

<s>S obzirom da se direktno nadovezala na prethodnu, dvadeseta je epizoda kritički ostvarila gotovo identične rezultate.</s><s>Na portalu IMDb je tako dobila identičnu ocjenu, 8.2/10, što joj je donijelo ukupno 16. mjesto na popisu od 33 epizode.</s><s>Portal MyAnimeList.net je bio nešto blagonakloniji prema epizodi, koja je, temeljem 441 glasa, dobila prosječnu ocjenu 4.7/5, što je bila druga najbolja ocjena na tom portalu.</s>

<s>Kako je ranije napisano, Thomas Zoth je na portalu The Fandom Post.com napisao zajedničku kritiku za devetnaestu i dvadesetu epizodu, u kojoj je naglasio da anime od 22 epizode, unatoč kvaliteti, ima svoja ograničenja.</s><s>Dvama epizodama dao je zajedničku ocjenu "B", koja nije bila među najvišima u njegovim dotadašnjim kritikama.</s><s>U zaključku je istaknuo da snaga Psycho-Passa leži u samim likovima te je posebno pohvalio Akane i Makishimu.</s><s>Kritizirao je Kōgamija, za kojega je rekao da pretjerano opsjednut, te ostale likove, za koje je rekao da su prilično zaboravljivi.</s><s>Ipak, ostavio je mogućnost da ga posljednje epizode iznenade.</s>

<s>Reference</s>

<s>Vanjske poveznice</s>

<s>Place Where Justice Is Found, The</s>

